**Η ΕΠΑΝΑΣΤΑΣΗ ΣΕ ΗΠΕΙΡΟ, ΘΕΣΣΑΛΙΑ, ΜΑΚΕΔΟΝΙΑ ΕΝ. Γ – ΚΕΦ.6**

1. **Γιατί απέτυχαν οι επαναστατικές δραστηριότητες στην Ήπειρο, Θεσσαλία και Μακεδονία;**

Ταυτόχρονα με την επανάσταση στη Νότια Ελλάδα εξεγέρθηκαν και οι Σουλιώτες στην Ήπειρο καθώς και οι Θεσσαλοί και οι Μακεδόνες**.** Όμως **η έλλειψη οργάνωσης και η παρουσία ισχυρών οθωμανικών δυνάμεων** στις περιοχές αυτές **οδήγησε** τις επαναστατικές κινήσεις **σε αποτυχία.**

1. **Από ποιους εκδηλώθηκε επαναστατική προσπάθεια στην Ήπειρο και πώς εξελίχθηκε;**

**Στην Ήπειρο οι εμπειροπόλεμοι Σουλιώτες τον Δεκέμβριο του 1820 επαναστάτησαν.** Επιτέθηκαν εναντίον της Πάργας και της Άρτας, που ήταν σημαντικές πόλεις της περιοχής, αλλά δεν μπόρεσαν να τις κυριεύσουν. Ωστόσο, **νίκησαν τον οθωμανικό στρατό στη θέση Πέντε Πηγάδια.** **Στα τέλη του 1821, οι Αλβανοί σύμμαχοί τους τούς εγκατέλειψαν** και οι Σουλιώτες έμειναν αβοήθητοι. **Υπέγραψαν τότε τρίμηνη ανακωχή με τους Οθωμανούς και απογοητευμένοι επέστρεψαν στον ορεινό τόπο τους.**

1. **Τι γνωρίζεις για τη μάχη στο Πέτα;**

Μετά την εξόντωση του Αλή Πασά, **ο Χουρσίτ Πασάς ετοιμαζόταν να περάσει με τα στρατεύματά του στην Πελοπόννησο** για να καταπνίξει την επανάσταση. **Έλληνες και Φιλέλληνες αγωνιστές, με επικεφαλής τον Αλέξανδρο Μαυροκορδάτο, προσπάθησαν να τον εμποδίσουν.** **Όμως** ο οθωμανικός στρατός ήταν πολυάριθμος και οι ελληνικές δυνάμεις, χωρίς να έχουν την απαιτούμενη οργάνωση, **νικήθηκαν στη μάχη του Πέτα στις 4 Ιουλίου του 1822. Σκοτώθηκαν πολλοί Έλληνες αγωνιστές, αρκετοί αιχμαλωτίστηκαν.**

Η βαριά ήττα έκανε τους Σουλιώτες να συνθηκολογήσουν και να εγκαταλείψουν το Σούλι.

1. **Πώς εξελίχθηκε η επαναστατική δραστηριότητα στη Θεσσαλία;**

Η Θεσσαλία ξεσηκώθηκε τον **Μάιο του 1821**. **Οι κάτοικοι του Πηλίου πολιόρκησαν τον Βόλο και το Βελεστίνο, αλλά διασκορπίστηκαν** από τα στρατεύματα του Δράμαλη που κινήθηκαν εναντίον τους από τη Λάρισα, ισχυρή οθωμανική στρατιωτική βάση.

1. **Πώς εξελίχθηκε η επαναστατική δραστηριότητα στη Μακεδονία;**

**Τον Μάιο του 1821** ξεσηκώθηκε και η Μακεδονίαεναντίον των Τούρκων **με πρωτοστάτη τον Εμμανουήλ Παπά**. Αυτός με ορμητήριο το Άγιο Όρος, **ξεσήκωσε τον Πολύγυρο και τη Σιθωνία, φτάνοντας μέχρι τα περίχωρα της Θεσσαλονίκης.** Οι Τούρκοι αντέδρασαν συλλαμβάνοντας προεστούς και καταστρέφοντας τα χωριά των περιοχών αυτών. **Οι επαναστάτες πολέμησαν τα τουρκικά στρατεύματα στα Βασιλικά και στην Κασσάνδρα, αλλά ηττήθηκαν και διαλύθηκαν.**

1. **Τι γνωρίζεις για την καταστροφή της Νάουσας;**

**Οι Τούρκοι πολιόρκησαν τη Νάουσα και τον Απρίλη του 1822 την κυρίευσαν**. Η πόλη καταστράφηκε και **γυναίκες μαζί με τα παιδιά τους**, για ν’ αποφύγουν την αιχμαλωσία, **έπεσαν στο γκρεμό της Αράπιτσας**. Η εξέγερση στο Βορρά είχε κατασταλεί.

**ΕΡΓΑΣΙΑ ΣΤΟ ΤΕΤΡΑΔΙΟ**

**Διαβάζω το Ματιά στο παρελθόν (σελ.96) και περιγράφω τις δυσκολίες που αντιμετώπιζαν οι Έλληνες αγωνιστές.**